ЕВРАЗИЯ ЭКОНОМИКАЛЫК КОМИССИЯСЫ
КОЛЛЕГИЯ

ЧЕЧИМ
	2021-жылдын «07» декабры 
	         № 169
	Москва шаары


Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) жана дарылык өсүмдүк препараттарынын туруктуулугун изилдөөгө коюлуучу талаптарды бекитүү жөнүндө
2014-жылдын 29-майындагы Евразия экономикалык бирлиги жөнүндө келишимдин 30-беренесине, 2014-жылдын 23-декабрындагы Евразия экономикалык бирлигинин алкагында дары каражаттарынын жүгүртүлүшүнүн бирдиктүү принциптери жана эрежелери жөнүндө макулдашуунун 3-беренесинин 2-пунктуна жана 6-беренесине ылайык Евразия экономикалык комиссиянын Коллегиясы чечти:
Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) жана дарылык өсүмдүк препараттарынын туруктуулугун изилдөөгө коюлуучу талаптар бекитилсин.
1. Ушул Чечим расмий жарыяланган датадан тартып 12 ай өткөндөн кийин күчүнө кирет. 
	Евразия экономикалык комиссиясынын
Коллегиясынын төрагасы
	М. Мясникович


	
	БЕКИТИЛДИ

Евразия экономикалык 
комиссиясынын Коллегиясынын 
2021-жылдын 7-декабрындагы 
№ 169 чечими менен


Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) жана дарылык өсүмдүк препараттарынын туруктуулугун изилдөөгө коюлуучу талаптар

I. Жалпы жоболор

1. Ушул Талаптар өсүмдүк фармацевттикк субстанциялардын (дарылык өсүмдүк чийки затынын негизиндеги препараттардын) жана дарылык өсүмдүк препараттарынын туруктуулугун изилдөөлөрдү пландаштырууда жана жүргүзүүдө, ошондой эле дарылык өсүмдүк препараттарынын каттоо досьесин түзүүдө колдонулат.
2. Ушул Талаптар өсүмдүк  фармацевттик субстанциялардын (дарылык өсүмдүк чийки затынын негизиндеги препараттардын) жана дарылык өсүмдүк препараттарынын туруктуулугун изилдөөлөрдү жүргүзүүгө карата бирдиктүү ыкмаларды белгилейт, ошондой эле өсүмдүк фармацевттик субстанциялардын витаминдер жана (же) минералдык компоненттер менен аралашмаларынын туруктуулугун изилдөөлөрдүн сыпаттамасын камтыйт. Мында өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) жана дарылык өсүмдүктөрүнүн препараттарынын сапаты, ошондой эле ар бир витаминге жана минералдык компонентке карата спецификациялар жана документация белгиленген талаптарга шайкеш келүүгө тийиш.

3. Ушул Талаптар химиялык курамы так аныкталган өзүнчө компоненттерди же компоненттердин аралашмасын камтыган дары каражаттарына жайылтылбайт, анткени алар дары өсүмдүктөрүнүн препараттары катары каралбайт.

4.  Ушул Талаптар Евразия экономикалык комиссиянын Кеңешинин 2016-жылдын 3-ноябрындагы № 77 чечими менен бекитилген Евразия экономикалык бирлигинин талаптагыдай өндүрүштүк практикасынын эрежелерине, Евразия экономикалык комиссиянын Кеңешинин 2016-жылдын 3-ноябрындагы № 78 чечими менен бекитилген Медициналык колдонуу үчүн дары каражаттарын каттоо жана экспертизалоо эрежелерине, ошондой эле Евразия экономикалык комиссиянын Коллегиясынын 2018-жылдын 10-майындагы № 69 чечими менен бекитилген Дары препараттарынын жана фармацевттик субстанциялардын туруктуулугун изилдөөгө коюлуучу талаптарга өсүмдүк фармацевттик субстанцияларга (дарылык өсүмдүк чийки затынын негизиндеги препараттарга) жана дарылык өсүмдүк препараттарына тиешелүү жоболор бөлүгүндө кошумча катары иштелип чыккан.
5. Ушул Талаптар дары өсүмдүктөрүнүн препараттарынын сапатына карата талаптарды, ошондой эле дарылык өсүмдүк чийки затына, өсүмдүк фармацевттик субстанцияларга (дарылык өсүмдүк чийки затынын негизиндеги препараттарга) жана дарылык өсүмдүк препараттарына спецификацияларды түзүү үчүн тесттерди жана жол берилүү критерийлерин тандоого карата талаптарды белгилеген Евразия экономикалык комиссиянын (мындан ары – Комиссия) актыларынын жоболорун эске алуу менен колдонулат.

6. Туруктуулукту изилдөөлөрдү жүргүзүүнүн максаты өсүмдүк фармацевттик субстанциянын (дарылык өсүмдүк чийки затынын негизиндеги препараттын) же дарылык өсүмдүк препаратынын сапатынын ар кандай экологиялык факторлордун (температуранын, нымдуулуктун жана жарыктын) таасири астында убакыттын өтүшү менен өзгөрүшү жөнүндө маалыматтарды алуу, ошондой эле дарылык өсүмдүк препаратынын сактоо шарттарын жана жарактуулук мөөнөтүн (сактоо мөөнөтүн) аныктоо болуп саналат.
II. Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) туруктуулугун изилдөө

7. Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) туруктуулугун изилдөөдө дары каражаттарынын жана фармацевттик субстанциялардын туруктуулугун изилдөөгө коюлуучу талаптардын жана ушул Талаптардын жоболору эске алынууга тийиш.

8. Эгерде дары каражатын өндүрүү процесси өсүмдүк фармацевттик субстанцияны (дарылык өсүмдүк чийки затынын негизиндеги препаратты) өндүрүү менен өз ара байланышта жүргүзүлсө, анда туруктуулукту изилдөө жалаң гана даяр дарылык өсүмдүк препараты үчүн жүргүзүлөт.
9. Эгерде дарылык өсүмдүк препараты көп дозалуу таңгакта жайгашкан өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) аралашмасынан турса, анда тиешелүү таңгактоочу материал колдонулган шартта, мындай субстанциялардын (препараттардын) мазмуну жарактуулук мөөнөтүнүн (сактоо мөөнөтүнүн) бүткүл мезгилинде тиешелүү талдоо ыкмасы менен аныктала турган болсо, өсүмдүк фармацевттик субстанциялардын (препараттардын) туруктуулугун изилдөө милдеттүү эмес. Даяр дары формасына кирген ар бир өсүмдүк фармацевттик субстанциянын (дарылык өсүмдүк чийки затынын негизиндеги препараттын) туруктуулугу жөнүндө маалыматтар бар болуп, ошондой эле мындай субстанциялардын (препараттардын) ортосунда өз ара таасирдин жоктугу далилденген учурда, альтернативалуу ыкмага жол берилет, мында дарылык өсүмдүк препаратынын даяр дары формасынын туруктуулугун изилдөө айрым өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) туруктуулугу жөнүндө маалыматтар менен алмаштырылышы мүмкүн.

10. Дарылык өсүмдүк чийки затына жана өсүмдүк фармацевттик субстанцияларга (дарылык өсүмдүк чийки затынын негизиндеги препараттарга) карата спецификациялар Комиссиянын актыларынын жоболорун эске алуу менен түзүлөт, аларда дарылык өсүмдүк чийки затына, өсүмдүк фармацевттик субстанцияларга (дарылык өсүмдүк чийки затынын негизиндеги препараттарга) жана дарылык өсүмдүк препараттарына спецификацияларды түзүү үчүн тесттерди жана жол берилүү критерийлерин тандоого карата талаптар белгиленген.
11. Дарылык өсүмдүк чийки затынын туруктуулугун изилдөөлөрдү жүргүзүү анын даярдалган күнүнөн тартып 3 ай өткөндөн кийин башталат. Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) туруктуулугун изилдөөлөрдү жүргүзүү алардын өндүрүлгөн күнүнөн тартып 3 ай өткөндөн кийин башталат. Мында өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) алгачкы үч ай ичинде олуттуу деградациясы орун алган учурда, үч ай өткөндөн кийин туруктуулукту изилдөөлөрдү баштоо кабыл алынуучу эмес.
12. Өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) туруктуулугун изилдөө жүрүшүндө, эгерде өндүрүүчү мурда өндүрүлгөн серияларга жүргүзүлгөн изилдөөлөрдүн жыйынтыгында алынган жетиштүү маалыматтарга ээ болсо, анда сыноолордун жыштыгын чектөөгө жол берилет.
13. Туруктуулукту изилдөө жүрүшүндө, эгерде өндүрүүчү мурда өндүрүлгөн серияларга жүргүзүлгөн изилдөөлөрдүн натыйжасында алынган жетиштүү маалыматтарга ээ болсо жана өсүмдүк фармацевттик субстанциялардын (дарылык өсүмдүк чийки затынын негизиндеги препараттардын) сактоо шарттарын жана жарактуулук мөөнөтүн (сактоо мөөнөтүн) аныктоо үчүн зарылдык болсо, тездетилген жана орто аралык сыноолорду жүргүзүүгө жол берилет.
III. Дарылык өсүмдүк препараттарынын туруктуулугун изилдөө

14. Дарылык өсүмдүк препараттарына карата спецификациялар Комиссиянын актыларынын жоболорун эске алуу менен түзүлөт, аларда дарылык өсүмдүк чийки затына, өсүмдүк фармацевттик субстанцияларга (дарылык өсүмдүк чийки затынын негизиндеги препараттарга) жана дарылык өсүмдүк препараттарына спецификацияларды түзүү үчүн тесттерди жана жол берилүү критерийлерин тандоого карата талаптар белгиленген.
15. Ар бир өсүмдүк фармацевттик субстанциянын таасирин шарттаган биологиялык активдүү заттар, даяр дарылык өсүмдүк препаратында аныкталган шартта, көзөмөлгө алынышы зарыл.
16. Курамындагы терапевтикалык активдүүлүгү белгилүү болгон компоненттери аныкталбаган дарылык өсүмдүк препараттарына карата, Евразия экономикалык комиссиянын Коллегиясынын 2020-жылдын 11-августундагы № 100 чечими менен бекитилген Евразия экономикалык бирлигинин Фармакопеясында (мындан ары – Бирликтин Фармакопеясы), ал эми анда жок болгон учурда Евразия экономикалык бирликке мүчө мамлекеттердин фармакопеяларында белгиленген өсүмдүк фармацевттик субстанция үчүн аналитикалык маркердин минималдуу мазмунун жарактуулук мөөнөтүнүн (сактоо мөөнөтүнүн) аягындагы туруктуулуктун критерийи катары колдонууга жол берилбейт, анткени спецификацияда көрсөтүлгөн жарактуулук мөөнөтүнүн (сактоо мөөнөтүнүн) аякташы аналитикалык маркердин баштапкы мазмунунун мааниси менен байланышкан.

17. Эфир майынын мазмунунун 20 пайызга же андан ашык төмөндөшү (мисалы, эфир майларын камтыган чийки заттан даярдалган порошок түрүндөгү дарылык өсүмдүк препараттарында) жарактуулук мөөнөтүнүн (сактоо мөөнөтүнүн) аягында анын мазмуну Бирликтин Фармакопеясы менен, ал эми анда жок болгон учурда Евразия экономикалык бирликке мүчө мамлекеттердин фармакопеялары менен белгиленген көрсөткүчтөргө ылайык келген шартта жол берилет. Дарылык өсүмдүк препаратынын сериясы үчүн эфир майынын мааниси туруктуулук боюнча маалыматтардын негизинде эсептелип, ал эми анда жок болгон учурда Бирликтин Фармакопеясында мүчө мамлекеттердин фармакопеяларында көрсөтүлгөн минималдуу мазмундан жогору болууга тийиш.

18. Эгерде Бирликтин Фармакопеясында, ал эми анда жок болгон учурда Евразия экономикалык бирликке мүчө мамлекеттердин фармакопеяларында каралган аналитикалык маркердин мазмуну (мисалы, ланцет сымал жолборс таманында аналитикалык маркер катары актеозиддин мазмуну) өсүмдүк фармацевттик субстанцияда (дарылык өсүмдүк чийки затынын негизиндеги препаратта) жана катуу дары формаларында туруктуу болсо, бирок айрым суюк дары формаларында туруктуу болбосо, анда мындай маркер тандалган дары формасына ылайыктуу башка маркер менен алмаштырылышы мүмкүн.
19. Гидролиз учурунда туруктуураак гидролизделген гликозиддердин пайда болушу мүмкүн болгон, жогорку туруксуздук менен мүнөздөлгөн ацилирленген гликозиддерди камтыган майдаланган (порошок түрүндөгү) өсүмдүк субстанцияларынын негизиндеги дарылык өсүмдүк препараттары үчүн, туруктуулукту изилдөөдө өсүмдүк фармацевттик субстанцияны (дарылык өсүмдүк чийки затынын негизиндеги препаратты) же дарылык өсүмдүк препаратын ацилирленген жана гидролизделген гликозиддердин суммасы боюнча сандык аныктоонун жол берилүүсү ар бир конкреттүү учурда аналитикалык маалыматтардын негизинде, дарылык өсүмдүк препаратынын натыйжалуулугуна жана коопсуздугуна тийгизген таасирин эске алуу менен аныкталууга тийиш. Эгерде башкасы негизделбесе, гликозиддерди жана алардын деградация продуктуларын аныктоо туруктуулукту баалоого ылайыктуу ыкма менен жүргүзүлөт.
20. Дарылык өсүмдүк препараттарынын туруктуулугун изилдөөдө мүнөздөмөлүү хроматограммаларды колдонууга карата талаптар жана дарылык өсүмдүк препараттарындагы, анын ичинде айкалыштырылган дарылык өсүмдүк препараттарындагы, терапевтикалык активдүүлүгү белгилүү жана белгисиз компоненттердин мазмунунун жол берилүүчү четтөөлөрүн белгилөө, дарылык өсүмдүк препараттарынын сапатына карата талаптарды белгилеген Комиссиянын актыларынын жоболорун эске алуу менен аныкталат.
21. Жөнөкөйлөтүлгөн каттоо досьесине ээ, витаминдерди жана (же) минералдык компоненттерди камтыган дарылык өсүмдүк препараттарына карата витаминдердин жана (же) минералдык компоненттердин туруктуулугу дарылык өсүмдүк препаратынын жарактуулук мөөнөтү (сактоо мөөнөтү) ичинде тастыкталууга тийиш, мында дарылык өсүмдүк препараттарынын сапатына карата талаптарды белгилеген Комиссиянын актыларынын жоболору эске алынат.
22. Дарылык өсүмдүк препаратынын сапатына карата тобокелдиктерди талдоонун негизинде, маркалоосунда көрсөтүлгөн сактоо шарттарынан кыска мөөнөттүү четтөөлөрдүн (мисалы, дары каражатын ташуу же жөнөтүү учурунда) таасирин баалоо максатында тездетилген жана аралык сыноолордун жыйынтыктарын колдонууга жол берилет.
______________

